<classify> WATU wasiojulikana wanadaiwa kuhujumu miundombinu ya reli ya Dar es Salaam-Moshi, kwa kungoa mataruma na vifaa vya kuunga reli na reli, kitendo kilichogunduliwa na Shirika la Reli Tanzania TRC kabla ya kusababisha maafa.Treni inayofanya safari kati ya Dar es Salaam na Moshi, hubeba wastani wa abiria 950. Hujuma hiyo inaelezwa ilifanywa Desemba 25 mwaka jana 2019 katika maeneo ya Kahe, Kisangilo mkoani Kilimanjaro na Desemba 27 mwaka jana katika maeneo ya Wami.Vifaa vilivyongolewa na kuibwa ni mataruma sleepers saba yaliyongolewa Desemba 25 na vifaa vya kuungia reli na reli fish break vilivyoibwa maeneo ya Wami Desemba 27 mwaka jana.Kamanda wa Polisi wa Kikosi cha Reli, Stanley Kulyamo, alithibitisha matukio hayo na kueleza kuwa pamoja na kwamba usalama wa reli hivi sasa ni mkubwa ukishika nafasi ya pili baada ya anga, wamechukua hatua na wanaendelea kulifanyia kazi suala hilo, ikiwamo kuimarisha zaidi ulinzi.Kaimu Mkurugenzi wa Uendeshaji wa Shirika la Reli Tanzania TRC, Focus Sahani, akizungumza na gazeti hili jana kwa simu kuhusu tathimini ya mwezi ya uendeshaji tangu kuanza kwa usafiri wa treni wa Dar es Salaam-Moshi, alisema kuwa pamoja na juhudi kubwa zinazofanywa na Serikali ya Awamu ya Tano kwa jamii, bado wapo watu wanafanya hujuma, inayohatarisha maisha ya Watanzania.Miundombinu ya reli ni hatari kuivuruga, watu wamekuwa si waaminifu, eneo la Same Kisangilo walingoa sleepers za kwenye reli. Uzuri tulijiongeza kama ilivyo kawaida yetu kiberenge kitoroli ni lazima kipite kukagua na kubaini hayo.Ebu fikiria mwandishi, safari moja treni inabeba wastani wa abiria 950, idadi hiyo kwa mabasi yanayobeba abiria 65 ni wastani wa mabasi 14 na kidogo, na ilikuwa siku ya Krismasi bila kujali hatari ambayo ingetokea, alisema Sahani.Sahani alisema TRC inawashukuru sana watu wa mikoa ya Kaskazini Tanga, Kilimanjaro, Arusha na Manyara kwani kwa sasa treni ya Moshi, ndio habari ya mjini lakini shirika linasikitishwa na baadhi ya watu, wanaodhaniwa kuwa ni wenye mabasi kufanya hujuma bila kujua wanajihujumu wenyewe maana ni kodi zao na wanaosafiri ni ndugu zao.Mtu anapofanya hujuma unashindwa kuelewa ni pesa tu inamsukuma kutenda hayo ama ni nini? Tulipata taarifa Moshi kuna watu walisema tutaona kama treni yenu mtaendelea nayo. Hao watu wanapaswa kujua TRC imejipanga kulinda usalama wa abiria na mali zao daima, alisema.Sahani aliwataka wasafiri wanaotumia reli, kuendelea kuutumia usafiri huo, kwa kuwa Serikali inajali usalama wao na kamwe haitamvumilia yeyote atakayejaribu kuharibu miundombinu kwa kuwa Mkurugenzi Mkuu wa TRC, Masanja Kadogosa na watendaji wote, wamejipanga kuhakikisha usalama wa miundombinu na ubora wa uendeshaji.Sahani alitoa mwito kwa wakazi wa maeneo ya Kahe, Hedaru, Kisangilo na maeneo yote ya pembezoni mwa reli kuwa walinzi wa miundombinu ya reli, kwa kuwa ni kodi zao zimejenga na manufaa yanayopatikana ni yao pia.Akizungumzia hujuma hiyo, Kamanda wa Polisi Kikosi cha Reli, Stanley Kulyamo, alisema alipewa taarifa kuhusu matukio hayo na kuchukua hatua kwa kuwasiliana na Kamanda wa Polisi Mkoa wa Kilimanjaro, ambaye alimuahidi kuchukua hatua mara moja.Kamanda wa Mkoa wa Kilimanjaro aliniambia yeye mwenyewe anaingia mtaani katika vijiji vya maeneo yote ya pembezoni mwa Reli ya Kati kutoa elimu kuhusu kutunza miundombinu hiyo na sisi tunaendelea kufuatilia ili kuwatia nguvuni wahusika na zaidi kuelimisha jamii. Niwaombe wananchi watambue kuwa miundombinu hiyo ni yao na ipo kwa faida yao, alisema Kulyamo.Usafiri wa treni ya abiria ya Dar es Salaam-Moshi ulisitishwa miaka 25 iliyopita mwaka 1994 na kurejeshwa tena Desemba 6, mwaka jana 2019, hatua iliyopokelewa kwa furaha kubwa na wakazi wa mikoa ya Kaskazini.Abiria hao wenye utamaduni wa muda mrefu wa kwenda vijijini kwao msimu wa sikukuu za mwisho wa mwaka, kabla ya kurejea tena usafiri wa treni walikuwa wakiteseka kwa nauli za mabasi kupanda mara dufu na kusababisha mabasi mengine madogo na magari binafsi, kutoa huduma hiyo ili kupunguza wingi wa abiria.Katika sikukuu za mwishoni mwa mwaka 2019 Krismasi na Mwaka Mpya, hakukuwa na msongamano wa abiria katika Kituo Kikuu cha Mabasi Yaendayo Mikoani na Nchi Jirani cha Ubungo, Dar es Salaam kutokana na kuanza kwa treni hiyo.  <topic>: KITAIFA 